Góðu eiðisfólk! Góðu gestir!

Aftur í ár kunnu vit her í Kolshøll gleðast um Skifti, sum vikuna út varpar ljós á mentanarlívið og listafólk við tilknýti til Eiðis.

Vit koma at síggja mangt og hvat, ið verður víst fram, og serligt fyri ársins útgávu av Skifti er yvirskriftin: “Mistela og hennara íblástur á Eiði”.

- - -

Júst hetta navnið, Mistela, er ikki ókent fyri okkum, sum gott og væl eru tilkomin ella eldri enn tað.

Eg rokni við, at tey flestu hava hoyrt um hana, og sjálv minnist eg meg eisini at hava hoyrt okkurt um hana.

Hon æt Elizabeth Taylor – akkurát sum heimskenda filmssjónleikarkvinnan – men rópti seg gjarna Miss Taylor, og her gjørdist tað bara til Mistela.

Birgir Kruse skrivaði nú um dagarnar, at hon var í Føroyum fimm ferðir – mest á Eiði, í Miðvági og á Viðareiði – og at hon tilsamans búði í Føroyum í eini tíggju ár.

Hetta var fyri góðum hundrað árum síðani, og alt tað koma vit at hoyra meira um um eina løtu.

- - -

Eg vil tó nevna, at allan fyrra heimsbardaga var Mistela her, og tá búði hon á kvistinum hjá Mallu, ið var systir Niels Kruse og Oliver Øster.

Her kann til stuttleika nevnast, at Niels Kruse var abbi Sigruna Gunnarsdóttir, ið sýnir list fram her, men eisini er aktuell við filminum ‟The Heartist”.

Niels Kruse var eisini ommubeiggi systkini bæði, Ellind og Annu Sofíu Egilstrøð, ið sýna fram her hesar dagarnar.

Pápi teirra var forrestin marglistamaðurin, Óli Egilstrøð, so listin lýsir sum ein reyður tráður í ættarbondunum millum øll hesi.

- - -

Endamálið við Skifti er at fáa fram mentanina her í bygdini, tí hóast kanska øll ikki hava verið so sjónlig, eru tað ikki so fá listafólk, Eiðisbygd hevur fostrað millum ár og dag.

Felags fyri flestu teirra hevur verið, at tey hava verið í so beskeðin og kanska heldur ikki sjálv hava sæð, hvussu dýrabærur tann listarligi skattur hevur verið, ið tey hava latið eftir seg.

Nú hava vit so ein møguleika at lyfta tað fram í ljósið, ið kanska ofta hevur verið dult ella lítil umrøtt, so tað nú kann vera okkum øllum til miklan íblástur og stóra gleði.

Vónandi kunnu hesir dagar virka til, at talentirnar ikki verða grivnar niður, men tiknar fram og brúktar, tí so er nógv vunnið.

- - -

Vit, sum varða av Eiðis kommunu, eru takksom fyri, at tit bæði, Ellindur og Anna Sofía, hava tikið stig til tað frálíka tiltak, ið vit mugu siga, at Skifti er.

Takk skulu tit hava fyri tað.

Ikki minst er tað hugaligt at síggja, hvussu Kolshøll kann vera karmur um mentan á høgum stigi, ið vit øll kunnu fáa stóra gleði av.

Umframt málningar og list, verður eisini ein installatión, sum er gjørd við íblástri frá Elizabeth Taylor.

Dansifelagið á Látrinum, ein Borgaraverkstova um mentan og list á Eiði, og tónleikur frá Eiðis Ljómfelag eru eisini á skránni hesar dagarnar.

Snøgt sagt ein vifta av fjølbroyttari list og mentan, vit bara kunnu fegnast um og gleða okkum til at njóta.

Við hesum orðum vil eg seta Skifti 2023.

Takk fyri!